मुंबई की जीत में मुनाफ, रायुडू चमके  
मुनाफ की गेंदबाजी के बाद रायुडू और सचिन की पारियों की मदद से मुंबई इंडियन्स ने पुणे वारियर्स को सात विकेट से हरा दिया।
वानखेड़े स्टेडियम में इंडियन प्रीमियर लीग (आईपीएल) के चौथे संस्करण के अंतर्गत बुधवार को खेले गए लीग मुकाबले में गत उपविजेता मुम्बई इंडियंस ने पुणे वॉरियर्स को सात विकेट से हरा दिया। इसके साथ ही मुम्बई इंडियंस जीत की राह पर लौट आया है। मुम्बई ने इस प्रतियोगिता में अपनी तीसरी जीत दर्ज की।  पुणे वॉरियर्स द्वारा जीत के लिए रखे गए 119 रनों के लक्ष्य का पीछा करते हुए मुम्बई इंडियंस ने निर्धारित 20 ओवरों में तीन विकेट के नुकसान पर 124 रन बनाकर मैच जीत लिया। मुम्बई की ओर से अम्बाती रायडू ने नाबाद 37 रन बनाए जबकि कप्तान सचिन तेंदुलकर नाबाद 35 रनों की पारी खेली।   119 रनों के मामूली लक्ष्य का पीछा करने उतरी मुम्बई की शुरुआत अच्छी नहीं रही और उसके सलामी बल्लेबाज जेम्स फ्रैंकलिन छह रन बनाकर पवेलियन लौट गए। इसके बाद कप्तान तेंदुलकर ने रायडू के साथ मिलकर पारी को सम्भाला और दूसरे विकेट के लिए 74 रन जोड़े। रोहित शर्मा (20) और एंड्रयू साइमंड्स (16) रन बनाकर नाबाद लौटे। रोहित ने 18 गेंदों पर एक चौके और एक छक्के लगाए जबकि साइमंड़्स ने 15 गेंदों पर दो चौके लगाए। इन दोनों बल्लेबाजों ने चौथे विकेट के लिए 35 रन जोड़े। वॉरियर्स की ओर से अल्फांसन थॉमस, श्रीकांत वाघ और राहुल शर्मा ने एक-एक विकेट चटकाए।  इससे पहले, वॉरियर्स की पूरी टीम निर्धारित 17.2 ओवरों में 118 रन ही बना सकी जिसमें रोबिन उथप्पा के सर्वाधिक 45 रन शामिल हैं। उथप्पा ने पहले मोहनीश मिश्रा के साथ मिलकर पांचवें विकेट के लिए 35 रन जोड़े। इसके बाद उथप्पा ने मुरली कार्तिक के साथ मिलकर छठे विकेट के लिए 35 रनों की साझेदारी की।  टॉस जीतकर पहले बल्लेबाजी करने का फैसला करने वाली पुणे वॉरियर्स की शुरुआत बेहद खराब रही और विस्फोटक सलामी बल्लेबाज जेसी राइडर 12 रन के निजी योग पर पवेलियन लौट गए। राइडर को मध्यम गति के गेंदबाज अबू नेचिम अहमद ने तेंदुलकर के हाथों कैच करवाया। इसके बाद विकेट लगातार गिरती रहीं। एक समय महज 17 रन पर अपने शीर्ष चार बल्लेबाजों को गंवा चुकी पुणे वॉरियर्स की टीम को मध्यक्रम में उथप्पा का सहारा मिला जिन्होंने दो संक्षिप्त लेकिन उपयोगी साझेदारियां कर टीम के कुल योग को सौ के करीब पहुंचाया।  वॉरियर्स की ओर से राहुल, 13 रन, मोहनीश 12 रन, कार्तिक 11 और वायने पर्नेल ने नौ रन बनाए जबकि अपना पहला आईपीएल मैच खेल रहे टिम पेन और वाघ ने दो- दो रन बनाए। इसके अलावा मिथुन मन्हास और कप्तान युवराज सिंह बिना खाता खोले पवेलियन लौटे जबकि थॉमस बिना खाता खोले नाबाद लौटे। मुम्बई इंडियंस की ओर से मुनाफ पटेल ने सर्वाधिक तीन विकेट झटके जबकि अली मुर्तजा, लसिथ मलिंगा और अबू नेचिम अहमद ने दो-दो विकेट झटके वहीं एक विकेट फ्रैंकलिन के खाते में गया।